འོ་ན་དགེ་རྒན་མཚན་ཉིད་ཚང་བ་ཞིག་རྙེད་ན།སློབ་མའི་རྒྱུད་ལ་ཡོན་ཏན་འབྱོར་ཁོ་ཐག་ཡིན་ནམ་ཞེ་ན།དགེ་རྒན་བཟང་བོ་ཞིག་རྙེད་པ་ཙམ་གྱིས་མི་ཆོག་གི།སློབ་མ་ལའང་སློབ་མའི་མཚན་ཉིད་ཚང་བ་ཞིག་དགོས་པ་ཡིན་ཏེ།དེ་མེད་ན་ཡོན་ཏན་སློབ་པའི་སྣོད་དུ་མི་རུང་བའི་ཕྱིར་རོ།།དབུ་མ་བཞི་བརྒྱ་བ་ལས།གཟུར་གནས་བློ་ལྡན་དོན་གཉེར་བ།།ཉན་པོ་སྣོད་ཅེས་བྱ་བར་འདོད།།ཅེས་གསུངས་པ་ལྟར་སྦྱང་བྱའི་ཡོན་ཏན་ལ་དོན་གཉེར་ཆེ་བ།ཉན་པའི་ཚེ་ཡིད་ལེགས་པར་གཏོད་པ།ཁྲིད་མཁན་གྱི་དགེ་རྒན་དང་ཁྲིད་བྱའི་གཞུང་ལ་གུས་པ་ཆེན་པོ་འཇོག་པ།ཉེས་བཤད་དོར་ནས་ལེགས་བཤད་འཛིན་པ་སྟེ་བཞི་ཚང་བ་ནི་སློབ་མ་མཚན་ཉིད་ཡོངས་སུ་ཚང་བ་ཡིན་ནོ།།ད་ལྟ་སློབ་མ་མང་བོ་ཞིག་རང་གི་དགེ་རྒན་ལ་གཏན་ནས་གུས་བཀུར་མི་བྱེད་པར་མ་ཟད།ད་དུང་དེ་ཉིད་གཟི་བརྗིད་ལྟ་བུར་རློམ་བཞིན་ཡོད།དེ་ནི་ཕར་ལྟོས་ཚོད་ལ་མི་ཞིག་ལ་གུས་པ་མ་བྱས་པ་ལྟ་བུར་སྣང་ཡང་།དོན་དངོས་གནས་སུ་ཤེས་རིག་གི་རིན་ཐང་གཏན་མ་ཤེས་པའི་བླུན་རྟགས་ཤིག་རེད།གལ་ཏེ་ཁྱོད་ཀྱིས་དགེ་རྒན་ལ་གུས་པ་བྱས་ན།དེ་ནི་ཡོན་ཏན་གྱི་འབྱུང་གནས་ལ་གུས་པ་བྱས་པ་ཡིན།གནས་ལུགས་ཀྱི་འགོ་ཁུངས་ལ་གུས་པ་བྱས་པ་ཡིན་པས་ངོ་ཚ་མི་དགོས་པར་མ་ཟད།དེ་ནི་ཁྱོད་ཀྱི་གཟི་བརྗིད་ཡིན་ལ།ཡོན་ཏན་འབྱོར་རྒྱུའི་སྔ་ལྟས་རེད།མདོར་ན་མི་རིགས་ཤིག་གི་མདུན་ལམ་ནི་སློབ་གསོ་ལ་རག་ལས།སློབ་གསོ་ལག་བསྟར་བྱེད་ས་གཙོ་བོ་ནི་སློབ་གྲྭ་ཡིན།སློབ་གྲྭ་དེ་ཉིད་ལེགས་པོ་ཞིག་ཡོང་མི་ཡོང་ནི་སློབ་གཙོ་དང་དགེ་རྒན་ལ་རག་ལས།དགེ་རྒན་བཟང་བོའི་ཡོན་ཏན་དེ་ཡག་པོ་ཞིག་ལོན་མི་ལོན་ནི་སློབ་མ་རང་ལ་རག་ལས་པས།དེ་དག་ནི་ཕན་ཚུན་རྟེན་ཅིང་འབྲེལ་བར་འབྱུང་བ་ཉིད་ཡིན་པས།འདིར་ཕེབས་པའི་དགེ་སློབ་ཡོངས་ཀྱི་ཐུགས་ལ་བཟུང་ནས་ལག་ལེན་རེ་ཨེ་ཡོང་བལྟ་རྒྱུ་ནི་ངས་སྙིང་ནས་བཏོན་པའི་རེ་བ་ཡིན་ལགས།